E jelentés előrejelzéseket ad az uniós költségvetés 2021 és 2027 közötti időszakra vonatkozó pénzbeáramlásairól és -kiáramlásairól. Ez a 2021–2027-es időszakra vonatkozó többéves pénzügyi keret (MFF) és a Next Generation EU elfogadását követően kiadott az első jelentés a hosszú távú előrejelzésről. Az EU hosszú távú költségvetése (az MFF) a Next Generation EU-val együtt a történelem eddigi legnagyobb finanszírozású európai ösztönzőcsomagja lesz, és összesen 1,8 billió EUR-t tesz ki (2018-as árakon). A Next Generation EU kivételes és ideiglenes eszköz, amelynek célja a Covid19-világjárvány okozta gazdasági, társadalmi és egészségügyi válságból való helyreállítás elősegítése. A többéves pénzügyi keret tükrözi az Unió 2021–2027-es prioritásait, és hozzájárul a zöld és digitális átálláshoz annak érdekében, hogy az európai gazdaság méltányosabbá, reziliensebbé és fenntarthatóbbá váljon a jövő nemzedékei számára.

A Next Generation EU finanszírozás további rendelkezésre állása is befolyásolhatja a kohéziós politika és a KAP végrehajtásának sebességét.

A többéves pénzügyi keret kiadásaira vonatkozóan előre jelzett kifizetések 6,2 milliárd EUR mozgásteret hagynak a többéves pénzügyi keret kifizetési felső határán belül az időszakban. Figyelembe véve a jövőbeli programspecifikus kiigazítások felső határokra gyakorolt hatását, a mozgástér teljes összege elérheti az 17,2 milliárd EUR-t. Ez a többéves pénzügyi keret elfogadását megelőző feltételezéshez képest nagyobb mozgástér elsősorban két tényezőnek tudható be: 1) a Next Generation EU keretében az ideiglenes uniós helyreállítási és sürgősségi alapok végrehajtására kell összpontosítani, és 2) a 2021–2027-es időszakra vonatkozó többéves pénzügyi keret és egyes, a programok szempontjából releváns jogszabályok – különösen a kohéziós politikát érintő – késői elfogadását követően az új programokra vonatkozó óvatosabb előrejelzés.

A Next Generation EU-val összefüggésben azonban (a többéves pénzügyi keret felső határain kívül) a kifizetések várhatóan jelentősen előreütemezésre kerülnek 2021–2024-re (éves átlag 247 milliárd EUR) az európai gazdasági fellendülést és a tagállamok rezilienciáját támogató többletkiadásoknak köszönhetően. Ebből a szempontból a 2027-es évet jellemezné az időszak legalacsonyabb pénzkiáramlása, mivel a Next Generation EU-kifizetéseket 2026-ig kell teljesíteni.

2.3. Visszavont kötelezettségvállalások

A 2021 és 2027 közötti időszakra vonatkozó visszavont kötelezettségvállalások teljes összege a 2021 előtt tett kötelezettségvállalásokhoz kapcsolódóan az előrejelzés szerint 8,4 milliárd EUR, ami összhangban van a tavaly közzétett előrejelzéssel. Az MFF különböző fejezeteit tekintve a visszavonások szintje eltérő, mivel az előrejelzés figyelembe veszi a már megvalósult visszavonásokat, valamint a 2022. évi költségvetési tervezet összeállításakor megállapított visszavonásokat.

A 2014–2020-as európai strukturális és beruházási alapok (esb-alapok) esetében feltételezhető, hogy a 2007–2013-as programok lezárásakor megfigyelt visszavonási arányok ismétlődnek meg. Ezek a visszavonások a 2014–2020-as nemzeti programok utolsó kifizetéseit követően, 2024–2026 körül várhatók. Tekintettel a 2014–2020-as szabályokat érintően meghosszabbított átmeneti időszakra, az Európai Mezőgazdasági Vidékfejlesztési Alapot illetően kétéves késéssel lehet számolni.

A Bizottság által központilag irányított programok esetében a visszavont kötelezettségvállalásokra vonatkozó előrejelzés a legfrissebb projektszintű információkon alapul.

A visszavont kötelezettségvállalásokat a jelentés által lefedett teljes időszakra előre jelzik. A kötelezettségvállalás visszavonásának pontos éve az egyes projektek és fellépések lezárási folyamatától függ, és nem jelezhető előre pontosan.

Ami az új időszak kötelezettségvállalásait illeti, mivel 2022 lesz a legtöbb program teljes körű végrehajtásának első éve, ebben a szakaszban korai lenne a hozzájuk kapcsolódó esetleges visszavonásokra vonatkozóan feltételezéseket megállapítani.

2.4. Next Generation EU

A Next Generation EU vissza nem térítendő része külső címzett bevételnek minősül. Ez a jelentés a Next Generation EU keretében várható kifizetéseket kedvezményezett programonként mutatja be (lásd: 2. táblázat). A becsléseket a 2022. évi költségvetési tervezetet kísérő pénzügyi programozásban szereplő éves kötelezettségvállalási részletek alapján állapították meg.

A Next Generation EU kiadásait arra fogják felhasználni, hogy a 2021–2027-es időszak első éveiben előre ütemezzék a további pénzügyi támogatást, megcélozva a reformprioritásokat és megerősítve az Európa helyreállítása szempontjából kulcsfontosságú programokat. Az időszak elejére ütemezés tükröződik a kötelezettségvállalások 2021–2023-as időszakra való koncentrálódásában és a kifizetések várható elosztásában is, aminek következtében a kifizetések 58 %-a a többéves pénzügyi keret első három évére esik.

A Next Generation EU központi eleme a Helyreállítási és Rezilienciaépítési Eszköz (RRF), amely a vissza nem térítendő támogatások 80 %-át teszi ki. A Next Generation EU pénzkiáramlásait ezért nagyrészt a Helyreállítási és Rezilienciaépítési Eszköz kifizetéseinek üteme határozza meg. A Helyreállítási és Rezilienciaépítési Eszköz keretében benyújtott kifizetési kérelmekre tagállamonként évente legfeljebb kétszer kerül sor az RRF-rendelet alapján elfogadott tanácsi végrehajtási határozatokban meghatározott mérföldkövek és célok teljesítése után. Ezenkívül a teljes támogatás legfeljebb 13 %-a előre kifizethető előfinanszírozásként. A tagállami tervek benyújtásának és azok Bizottság általi értékelésének folyamata jelenleg is zajlik. Az előrejelzés határidejéig (2021. május 27.) 19 tagállam nyújtotta be helyreállítási és rezilienciaépítési tervét, a fennmaradó 8 terv nemzeti hatóságok általi készítése pedig folyamatban van. A 2. táblázatban szereplő előrejelzés a rendelkezésre álló tervek, valamint a nemzeti hatóságok és a Bizottság közötti párbeszéd során szerzett egyéb kiegészítő információk első elemzésén alapul. Mivel a nemzeti tervek benyújtása és értékelése még folyamatban van, a kifizetési előrejelzéseket a jövőben módosítani kell. A tervezett kifizetési profilok a tanácsi végrehajtási határozatokban meghatározott szabályoktól függenek.

A REACT-EU a Next Generation EU második legnagyobb része, amely a vissza nem térítendő támogatás 12 %-át teszi ki. Hidat biztosít a kohéziós politika 2014–2020-as és 2021–2027-es programozási időszaka között, és 2021-ben és 2022-ben további forrásokat oszt szét a meglévő kohéziós politikai alapok némelyikén – az Európai Regionális Fejlesztési Alapon (ERFA), az Európai Szociális Alapon (ESZA), a leginkább rászoruló személyeket támogató európai segítségnyújtási alapon (FEAD) –, valamint az ifjúsági foglalkoztatási kezdeményezésen (IFK) keresztül. A 2021. évi REACT-EU allokációval kapcsolatos valamennyi programmódosítás befejeződik, és a 11 %-os előfinanszírozás kifizetésére 2021 vége előtt sor kerül. Az időközi és záró kifizetések a 2022–2024 közötti időszakra összpontosulnak, összhangban a REACT-EU azon célkitűzéseivel, hogy a meglévő programok felhasználásával és a végrehajtási szabályok teljes rugalmasságának biztosításával felgyorsítsák a teljesítést. A végsőegyenleg-kifizetésekre 2025 végéig fog sor kerülni.

A Next Generation EU révén támogatott másik öt program veszi igénybe a vissza nem térítendő allokáció fennmaradó 8 %-át. A kifizetési előrejelzés figyelembe veszi az elődprogramok tapasztalatait, és szem előtt tartja a kötelezettségvállalások rövidebb ciklusát és az azonnali helyreállítási szükségletekre helyezett hangsúlyt. Az InvestEU esetében az előrejelzés a költségvetési biztosíték feltöltésének várható ütemezését tükrözi. A teljesen új Igazságos Átmenet Alapra hatással lesz majd a többéves pénzügyi keret, a közös rendelkezésekről szóló rendelet és az ágazati jogszabályok késedelmes elfogadása. A legtöbb tagállami program elfogadása és az előfinanszírozási kifizetések 2022-ben várhatók, és az előrejelzések szerint majdnem minden folyósítás 2023–2026 között oszlik majd meg.

Az előrejelzés azt tükrözi, hogy 2023 végéig a Next Generation EU valamennyi forrását le kell kötni, ezért nem várható a kötelezettségvállalások visszavonása.

Ami a Next Generation EU programjai kifizetési igényeinek finanszírozását illeti, a saját forrásokról szóló új határozat 2021. június 1-jei hatálybalépése lehetővé teszi a Bizottság számára, hogy gyorsan megkezdje a szükséges források előteremtését szolgáló hitelfelvételi műveleteket.

2.5. A fennálló kötelezettségvállalások szintjének alakulása

A fennálló kötelezettségvállalások (más néven: RAL, reste-à-liquider) keletkezése egyrészt természetes következménye annak, hogy az EU költségvetésének végrehajtása differenciált előirányzatokkal történik, másrészt annak, hogy az EU költségvetésének volumene az évek alatt nominális értéken növekedik. A 2021–2027-es időszakra vonatkozó többéves pénzügyi keret kezdetén a fennálló kötelezettségvállalások összege 303 milliárd EUR volt. 2027 végére ezeknek a 2021 előtti kötelezettségvállalásoknak a többségét kifizetik (97 %) vagy visszavonják (3 %), és később csak marginális összegek kifizetésére kerül sor. Ezzel egyidejűleg megkezdődik a 2021–2027-es programok új kötelezettségvállalásainak végrehajtása. A többéves pénzügyi keret hét évében e kötelezettségvállalások 74 %-át kifizetések követik. Ezzel 2027 végén 316,9 milliárd EUR maradna fennálló kötelezettségvállalásként, ami a hétéves időszak alatt 4,8 %-os nominális növekedést jelent. A fennálló kötelezettségvállalások változatlan árakon számított alakulását összehasonlítva azonban 7,0 %-os csökkenés következne be a 2021. eleji szint és a 2027. végi előrejelzés között.

A 2025 végére 5 %-os nominális csökkenésben álló, előző évi előrejelzéshez viszonyított változás a 2021–2027-es időszakra vonatkozó többéves pénzügyi keretről szóló végleges megállapodásban szereplő paraméterekből ered. A kohéziós politika különösen releváns: Az n+3 kötelezettségvállalás-visszavonási szabály fenntartására vonatkozó megállapodás és a jogalkotási folyamat késői lezárása együttesen a 2014–2020-as időszakhoz hasonló kiadási mintát eredményeznek (lásd a 2.1. pontot). Következésképpen az általános kifizetési igények a kötelezettségvállalások szintje alatt maradnának, ami a fennálló kötelezettségvállalások növekedéséhez vezetne.

A fennálló kötelezettségvállalások nagyságrendjének éves alakulása nem egyenletes, az éves kifizetések éves kötelezettségvállalásokhoz viszonyított arányától függ. A 2021–2027-es időszakban a fennálló kötelezettségvállalások történelmi csúcsot érhetnek el 2023 végén, amikor is meghaladhatják a 475 milliárd EUR szintet. Ez az átmeneti hatás a Next Generation EU végrehajtásának köszönhető, és 2026 végéig teljesen semlegesítődik, amikorra a Next Generation EU kötelezettségvállalásaihoz kapcsolódó kifizetéseket teljesíteni kell.

3.Előrejelzés a 2021–2027-re vonatkozó uniós költségvetés pénzbeáramlásairól

Az uniós költségvetést a saját források és egyéb bevételek finanszírozzák. Emellett a saját forrásokról szóló új határozat hatálybalépésével az Unió felhatalmazást kap arra, hogy a Next Generation EU finanszírozása céljából hitelt vegyen fel. A Bizottság a pénzeszközöket a Next Generation EU kiadási programjainak finanszírozási igényeitől függően (lásd a 2.4. pontot), a 2021 áprilisában bemutatott finanszírozási stratégia alapján, a nemzetközi tőkepiacokon végrehajtott műveleteken keresztül fogja mozgósítani. A jelenlegi előrejelzés a többéves pénzügyi kereten belüli költségvetési kiadások finanszírozásához szükséges bevételekre összpontosít.